**Notă de argumentare**

la proiectulHotărîrii de Guvern cu privire la aprobarea *Nomenclatorului domeniilor de formare profesională pentru pregătirea cadrelor în instituţiile de învăţămînt superior,*

*ciclurile I – licență; II - master; III – doctorat*

**I. Argument**

În vederea implementării prevederilor art.81 din Codul educației al Republicii Moldova nr. 152 din 17 iulie 2014, Ministerul Educației a elaborat și propune spre examinare proiectul *Nomenclatorului domeniilor de formare profesională pentru pregătirea cadrelor în instituţiile de învăţămînt superior, ciclurile I – licență; II - master; III – doctorat.*

Proiectul de lege a fost elaborat în vederea realizării următoarelor **obiective:**

1. Eliminarea unor contradicții cu documentele europene în domeniul învățămîntului superior și oferirea unor standarde comune pentru formarea profesională la ciclurile universitare, licență – master - doctorat.

2. Stabilirea unei noi arhitecturi a formării profesionale și academice prin reconceptualizarea și compatibilizarea domeniilor și specialităților științifice cu acele de formare profesională pentru asigurarea unei sinergii reale a învățămîntului superior și științei.

3. Oferirea unor noi domenii de formare profesională, a unor noi programe de studii în conformitate cu schimbările care se produc pe piața muncii și reformele întreprinse în viața social-economică a țării, dar și în sensul consolidării parcursului european al Republicii Moldova.

4. Armonizarea /compatibilizarea actelor de studii eliberate de către instituțiile de învățămînt superior din Republica Moldova cu documentele educaționale europene, în vederea integrării în Spațiul Comun al Învățămîntului Superior.

5. Implementarea descrierii structurale codificate prin cifre, adoptate de Comisia europeană, pentru asigurarea recunoașterii diplomelor moldovenești peste hotarele țării și promovarea internaționalizării instituțiilor.

6. Gestionarea mai eficientă a resurselor financiare și umane de către instituțiile de învățămînt superior prin generalizarea programelor de studii din actualul Nomenclator, implicit, sporirea șanselor de inserție a absolvenților în cîmpul mucii din țară și de peste hotare.

**II. Esența proiectului**

Noul *Nomenclator al domeniilor de formare profesională pentru pregătirea cadrelor în instituţiile de învăţămînt superior, ciclurile I – licență; II - master; III – doctorat* a fost elaboratîn baza recomandărilor Clasificatorului Internațional Standard al Educației (ISCED-2013, pus în aplicare din 2014), elaborat de Comisia europeană în vederea implementării uniforme a cadrului normativ al formării profesionale non-terțiare și terțiare. ISCED reprezintă o ierarhie pe trei niveluri constituită din **domenii fundamentale științifice** (cel mai înalt nivel), **domenii generale de studiu** (al doilea nivel) și **domenii de formare profesională** (al treilea nivel) și a folosit **sistemul de codificare de patru cifre**.

Actualul Nomenclator al domeniilor de formare profesională şi al specialităţilor pentru pregătirea cadrelor în instituţiile de învăţămînt superior, ciclul I,aprobat prinLegea nr.142-XVI din 7 iulie 2005, elaborat în baza standardelor şi recomandărilor ISCED-97 şi Eurostat, include **8** domenii fundamentale ale științei, culturii și tehnicii, **25** domenii generale de studiu, **93** domenii de formare profesională și **210** de programe de studii la ciclul I, licență.

Noul Nomenclator este propus (în baza ISCED) pe patru niveluri, precum urmează: **10 domenii fundamentale ale ştiinţei, culturii şi tehnicii** (cel mai înalt nivel), în cadrul cărora se organizează și desfășoară specialitățile științifice; **27** **domenii generale de studiu** (al doilea nivel) în cadrul cărora se organizează și desfășoară programele la master, **66** **domenii de formare profesională** (al treilea nivel general de formare profesională) și **193 de programe de** **studii la ciclul I, licență**. Obligatoriu, noul Nomenclator include **sistemul de codificare european de patru cifre**, cu detalierea la programele de licență.

Comparativ cu Nomenclatorul în vigoare, noul Nomenclator conține un șir de **elemente noi**, inclusiv:

1. **2 domenii** fundamentale ale științei, culturii și tehnicii: *Business, administrare și drept* și *Tehnologii informaționale și comunicații*;
2. **9 domenii** generale de studiu: *Filologie; Business și administrare; Ştiinţe chimice; Științe biologice; Științe ale mediului; Științe fizice; Matematică și statistică; Tehnologii informaţionale şi comunicaţii, Silvicultură;*
3. **12 domenii** de formare profesională: *Biochimie; Producția vegetală și animală; Proiectarea şi administrarea bazelor de date şi a reţelelor informaţionale; Dezvoltarea şi analiza produselor program şi a aplicaţiilor software; Minerit și extracții; Tehnologii de protecție a mediului, Asistență medicală și moașe; Terapie și reabilitare;Servicii hoteliere, restaurante și servicii de catering* etc..
4. **46 de programe** noi de studii, inclusiv: *Limba şi literatura română; Arte populare și artizanat; Ingineria software; Reţele şi software de telecomunicaţii; Proiectarea de produs (PBL); Asistenta medicala generală; Moașe; Fiziokinetoterapie şi recuperare; Optometrie* etc. (anexă).
5. Au fost optimizate / generalizate mai multe domenii și programe de studii în scopul asigurării accesului mai extins la angajare. Or, conceptul formării specialiştilor în cadrul învăţămîntului superior presupune formarea generală la ciclul I, licență, cu specializare / aprofundare ulterioară la ciclul II, master.
6. În contextul autonomiei universitare, în scopul oferirii instituțiilor de învățămînt superior a unui grad de libertate pentru inițierea unor programe la solicitarea pieței muncii, identificării unor noi oportunități sau în cadrul colaborării internaționale, se permite instituțiilor de învățămînt superior elaborarea /inițierea *programelor de studii interdisciplinare* (cod 8) în cadrul domeniilor generale de studiu, în care instituția organizează deja un program de studii acreditat.
7. Se permite organizarea, la ciclul I, licență, în cadrul domeniilor *Științe ale educației* și *Științe militare* instruirea concomitentă în două programe de studii în volum de 240 de credite de studiu.
8. Potrivit standardelor şi recomandărilor Consiliului Europei, domeniile generale de studiu: 71 Medicină și 721 Farmacie se substituie cu domeniul general de studiu 091 Sănătate, cu programe de formare profesională, reglementate sectorial în cadrul Uniunii Europene: Medicină, Stomatologie, Farmacie, Asistență medicală generală, Moașe.

**III. Costul implementării.**Nu sînt necesare resurse financiare suplimentare, iar acţiunile urmează să fie realizate în limita bugetelor aprobate anual.

**IV. Impactul implementării**

Implementarea proiectului de Hotărîre de Guvern va contribui la:

* promovarea şi susţinerea autonomiei academice, manageriale și financiare, ca părți componente ale autonomiei universitare;
* asigurarea continuității ciclurilor de studii universitare: licență – master – doctorat;
* consolidarea triunghiului cunoașterii prin deplasarea accentului de pe cercetarea teoretizată pe cea aplicativă, răspunzînd, astfel, nevoilor societății contemporane, care pune mai mare preț pe competențele practice profesionale;
* asigurarea țării cu cadre calificate în conformitate cu nevoile naționale și cerințele pieței muncii.

**Ministru Corina FUSU**